B. Bugár, podpredseda NR SR: (2002-06-25):
L. Ambróš, poslanec: Vážený pán predsedajúci, vážený pán minister, vážení páni poslanci, panie poslankyne. Chcel by som sa na vás obrátiť so žiadosťou o podporu a schválenie vládneho návrhu zákona o obaloch bez zmien aj v mene petície 13 000 občanov, ktorá bola doručená na výbor pre životné prostredie a ochranu prírody v minulých dňoch. Osobitne chcem zdôrazniť, že podporujem a dovoľujem si vás poprosiť o schválenie nasledovných ustanovení vládneho návrhu zákona o obaloch, ktoré sú súčasťou vládneho návrhu zákona. Chcem to zdôrazniť preto, lebo predo mnou v rozprave vystúpil pán poslanec Macháček, ktorý vo výbore pre hospodárstvo, privatizáciu a podnikanie presadil pozmeňujúce návrhy, ktoré zásadne menia charakter a zmysel predkladaného zákona. Po prvé, v § 3 ods. 6 povinnosť pre obchody s predajnou plochou nad 100 metrov predávať nápoje v opakovane používaných obaloch uvádzané na trh v Slovenskej republike, pokiaľ predávajú nápoje aj v jednorazových obaloch. Uvádzam to preto, lebo existuje tu viac návrhov. Predo mnou v diskusii vystúpil pán poslanec Muránsky, ktorý navrhuje zvýšiť túto plochu na 200 metrov štvorcových. Po pravde treba povedať, že je to identický návrh zo zákona, ktorý platí, myslím, v Českej republike, kde je takisto 200 metrov štvorcových. Toto opatrenie má za cieľ zaistenie práv a spotrebiteľov na výber nápojov aj v ekonomických a environmentálne výhodných vratných, opakovane používaných obaloch. Takéto legislatívne opatrenie má prijaté v Európskej únii Portugalsko a v okolitých štátoch Česká republika, tak ako som to spomenul. Po druhé, v § 7 ods. 3 stanoviť povinnosť zálohovať jednorazové obaly nápojov, ktoré nadmerne zaťažujú prostredie z hľadiska množstva, myslí sa tým odpadov, v pevnej výške a povinnosť zabezpečiť 80-percentnú mieru ich zberu a recykláciu. Zdôvodnenie: Toto ustanovenie odstráni diskrimináciu vratných, opakovateľne používaných fliaš. Musím pripomenúť, že v súčasnosti je situácia taká, že sú už obchody, kde vám vlastne vratné fľaše dnes nezoberú a jednoducho vzhľadom na to, že zákon to neupravuje, dostávate sa do situácie, že ani vratné obaly sa nedostanú vlastne naspäť do obehu, ale dostávajú sa tam, kde nechceme, to znamená dostávajú sa na smetiská alebo do voľnej prírody. Vratné, opakovane používané obaly tak majú v cene aj ekologickú zodpovednosť, starostlivosť o 96 - 99 %. Nevratné jednorazové obaly nápojov nemajú v cene starostlivosť o obal po použití. Odvoz a zneškodnenie obalov, odpadov z jednorazových nápojových nápojov musia občania zaplatiť a to znamená aj obce, vlastne vývozom na skládky. To sú nerovnomerné a diskriminačné podmienky na trhu voči ekologickejším, opakovane používaným obalom. Prínos pre životné prostredie: Zálohový zber a výška miery recyklácie odpadov z jednorazových PET fliaš a sklenných fliaš zníži spotrebu prírodných zdrojov, zníži množstvo odpadov a ak by sa stanovila vo vykonávajúcom predpise zamýšľaná miera 80 %, tak znížime tieto odpady o cca 35 000 až 40 000 ton ročne. Obnovíme tým obehové hospodárstvo a tu chcem podotknúť jednu vec, že nie je pravda to, čo pán Macháček povedal, že by sme ohrozili hospodárstvo. My teraz nedostatkom v teraz platnej legislatíve vlastne ohrozujeme hospodárstvo, pretože prijatím tohto zákona o obaloch zavedieme poriadok jednak v krajine s tým, že každý ten materiál, každý ten obal bude mať svoju cenu. Hovoríme o tom, že sme trhovo orientované hospodárstvo. To znamená, že našim cieľom, respektíve cieľom predkladaného zákona je stanoviť pre každý ten obal určitú cenu, to znamená dať mu určitú hodnotu, za ktorú sa oplatí tento obal recyklovať respektíve vrátiť do obehu. Po tretie, v § 7 ods. 4, 5, 9, povinnosť zálohovať opakovane použiteľné obaly z nápojov v pevnej motivačnej výške. Odôvodnenie návrhu: Stanovením pevnej výšky zálohy predídeme ekonomickým špekuláciám s náhlymi zmenami výšok záloh za vratné obaly zo strany niektorých výrobcov nápojov. Spotrebitelia, malí obchodníci môžu a v Slovenskej republike už mnohí utrpeli kvôli tomu ekonomické straty, keď jeden deň zaplatili za fľaše zálohy vo výške napríklad 4 Sk, ale o niekoľko dní pri vracaní fliaš im vrátili už iba zálohu vo výške napríklad 10 halierov. Špekulácie s výškou záloh niektorí zneužívajú k netrhovému vytláčaniu vratných obalov. V trhovej ekonomike sa totiž ponuka má riadiť dopytom. Avšak znižovaním záloh napríklad na 50 halierov respektíve 10 halierov či na nulu zámerne odrádzajú sa spotrebitelia od vratných obalov. Niektorí výrobcovia tak činia pri zámernom prechode na jednorazové, nevratné obaly. Náklad na odvoz a zneškodňovanie odpadov z týchto obalov následne musia znášať občania a obce. Bod č. 4. Paragraf 3, ods. 2, 3, 4. Povinnosť pre priemysel stanoviť ciele a opatrenia pre znižovanie vzniku a škodlivosti odpadov z ich obalov. Kontrolné mechanizmy. V rámci opatrení pre prevenciu stanoviť povinnosť znižovania používania jednorazových riadov v stravovacích zariadeniach inštaláciou teplej vody s výnimkou kompostovateľných riadov a automatov a obalov z PVC. Zdôvodnenie: Ustanovenie podporuje prevenciu, pričom liberálne necháva veľký priestor pre výrobcov, aby si sami stanovili pre neekonomicky a technicky prijateľné opatrenia na prevenciu a dokonca aj na ich mieru. V legislatíve ho má z členských štátov Európskej únii v podobnej forme napríklad prijaté Španielsko. Doplnené je o konkretizáciu postupného znižovania obalov z polyvinylchloridu a jednorazového riadu. Znižovanie jednorazových riadov by znížilo vznik odpadov, z tejto komodity celkovo sa odhaduje na cca asi 1 000 ton ročne. Znížila by sa aj ekonomická záťaž spotrebiteľov, pretože umývaný, opakovane používaný riad je viac ako 20-krát lacnejší, náklady na riad pri priemernom obede sú v prípade použitia jednorazového riadu 6,57 hal., v prípade používania umývaných riadov sú náklady na riad u rovnakého obeda iba 31 hal. Analýza životného cyklu, porovnávajúca dopady porcelánového, umývateľného riadu a jednorazového polystyrénového preukázala, že opakovane používané riady sú výrazne šetrnejšie k životnému prostrediu. Obmedzovanie a zákaz polyvinylchloridu je medzinárodným trendom. Už v roku 1992 vo Švajčiarsku zakázali PVC pre obaly z minerálnych vôd. Rôzne obaly z PVC má zakázané aj Kanada. Dánske ministerstvo životného prostredia v roku 1999 zdanilo PVC, celú komoditu, jeho škodlivé prísady ftaláty a zásadne obmedzilo spaľovanie PVC. Alternatívy k obalom z PVC sú ľahko dostupné a v súčasnosti aj omnoho rozšírenejšie v podobe iných druhov plastov alebo iných materiálov. K tomu, čo som povedal, chcem ešte podotknúť znovu, že tento zákon, ktorý sa predkladá do Národnej rady, nemá za cieľ poškodiť podnikateľskú sféru. Naopak, má zaviesť poriadok do hospodárenia s odpadmi a s obalmi v tom zmysle a tu musím podotknúť, že na rokovaní výboru pre životné prostredie a ochranu prírody vystúpila aj pani inžinierka Norváková, ktorá zastupovala Asociáciu zamestnávateľských zväzov a združení, ktorá zásadne odmieta filozofiu, ktorú predkladá do Národnej rady pán Macháček v zastúpení spoločnosti Slicpen, ktorá, keby som to chcel tak expresívne povedať, znamená asi toľko, že by sme zaťažili občanov, minimálne 60 mil. korún ročne by museli zaplatiť viacej za obaly ako v prípade, keď by sme schválili zákon v tom predkladanom znení, ktoré predkladá vláda Slovenskej republiky. Týmto by som chcel na záver ešte raz požiadať o podporu, ctené kolegyne, kolegovia, aby sme schválili zákon v tom znení, ktoré predkladá ministerstvo, a s tými odporúčaniami, ktoré vlastne vyplynuli aj z rozpravy, s výnimkou, ako som už povedal, pozmeňujúcich návrhov, ktoré predložil pán poslanec Macháček. Ďakujem pekne.